Kegyelem nektek és békesség Istentől a mi Atyánktól és az Úr Jézus Krisztustól! Ámen

2 Móz 32, 30-32  
*Másnap így szólt Mózes a néphez: Igen nagy vétket követtetek el. Ezért fölmegyek most az ÚRhoz, talán engesztelést tudok szerezni vétketekért. 31Visszatért tehát Mózes az ÚRhoz, és ezt mondta: Ó, jaj! Nagyon nagy vétket követett el ez a nép, mert aranyból istent csinált magának. 32Mégis, bocsásd meg vétküket! Mert ha nem, akkor törölj ki engem könyvedből, amelyet írtál!*

Krisztusért élő Gyülekezet!

Nem voltam minta gyerek a magatartásomat tekintve az általános iskolában. Semmi kiemelkedően komoly dolog nem történt, de azért folyamatosan ott voltak a csínytevések, egy-egy kis sumákság és a meggondolatlan tettek és szavak. Jó néhány ilyen emléket őrzök. Van, amit mosolyogva elevenítek fel ma már, van, amit még ma is pironkodva, szégyenkezve, néhányról pedig biztosan meg is feledkeztem már.  
Azt a reggelt azonban bizonyára nem fogom elfelejteni, amikor megérkezésem után nem sokkal osztályfőnököm, néhány diák szava alapján egy olyan tettel vádolt meg, amelyhez semmi közöm sem volt. Rendkívül rosszul esett maga a feltételezés is és emlékszem, hogy mennyire felháborított, hogy nekem kellett bizonygatnom, hogy semmi közöm se volt az esethez.   
Vád alá igen könnyű kerülni. Elég egy rossz indulatú pletyka, egy félreértés, egy bizonytalan feltételezés, de sokszor egy őszintén, de rosszul megfogalmazott kérdés is vádaskodásként csapódhat le bennünk.  
Az önérzetünk, önbecsülésünk, illetve igazságérzetünk ilyenkor pedig mint valami szirénával egybekötött riasztó kapcsol be és bizony gyorsan eluralkodnak szavainkon és gondolatainkon az érzelmeink: a szomorúság, a düh, az elkeseredett bosszúság.   
A világ pedig ma még inkább ráerősít erre a kihegyezett helyzetre, mert lépten nyomon feszültséget kelt bennünk, szinte állandó jelleggel a vádaskodás hangjai közé vagyunk szorítva. „Te csak felelőtlenül szennyezed a környezeted, mi marad így az unokáinknak?”, „Látom, hogy neked bőven van felesleged, miért nem adsz többet a rászorulóknak?”, „Te békében élhetsz, miért nem segítesz többet a menekülteknek?”, „Te tegnap is lepihentél, van szabadidőd, miért nem vállalsz több szolgálatot a közösségért?”, „Valami újdonságot vásároltál tegnap is, hát ilyen a te böjtöd?”.  
Sorolhatnám még a végtelennek tűnő listát, amelyek nagy részét valószínűleg sokan találnák ismerősnek. Részben azért, mert, ha szép köntösbe bújtatva is, de már hallották, részben pedig azért, mert kimondatlanul is hallani vélték.   
Vádaktól hangos a világ és bűntudatkeltés harsog szinte minden olyan helyről, és ügy kapcsán, ami a felelősségérzetünket célozza. Nem is csoda, hiszen valóban erőteljes eszköz az emberrel szemben. Sokakat szinte valóban megbénít a bűntudat és összeroppantja az életüket, valamiféle szélsőséges magatartásba sodorva őket. Vakokká vállnak minden másra, mert annyira kompenzálni akarnak, mert olyan görcsösen próbálják rendbe hozni önerőből a hibákat, sőt a náluk jóval globálisabb problémákat is.   
Ma böjt 5. vasárnapja van, melynek elnevezése Judica az istentiszteletünk elején is elhangzó 43. zsoltár 1. verse után: „Judica me, Deus” – „Ítélj meg, Istenem”.   
Ítélkezés. Egy újabb vád-harsogás, egy újabb bűntudat keltés az életemben. Érdemes volt ma is istentiszteletre jönni… Nem elég, hogy a világ meg akar alázni, hogy lépten nyomon a hibáimat keresik az emberek és belém kötnek, ahol lehet, még az Isten igéje által is ezt kell hallanom? Hát mit tegyek? Mindennek és mindenkinek nem tudok megfelelni! Hogy hozhatnék helyre mindent, hogy javíthatnám ki minden hibámat?

Az igeszakaszunkban Izrael népe bizony elég komoly vád alá kerül és nincs igazán felmentő körülmény mellettük. Mózes megkapja a már általuk is elfogadott 10 Parancsolatot és egyéb törvénykezések sorát, de eddigre már egyszer elfogadta ezeket a nép, már megköttetett a szövetség. Nem tudatlanul hágják át a határokat, hanem tudva, ismerve a következményt. Aranyborjút, bálványt készítenek maguknak és ezzel ők maguk mondják ki önmagukra a halálos ítéletet. És mi a mentségük? Hogy sok időt kellett várniuk és ezért bizonytalanná váltak, olyanok lettek, mint a pásztor nélküli nyáj. Isten pedig figyelmezteti Mózest a hegyen, hogy baj van, úgyhogy menjen le a néphez. Mózes, a nép vezetője, a közbenjáró, a „főpap” pedig esedezni kezd, hogy mentse a népet a következményektől. Végül az Úr kegyelmes akaratával el is indul lefelé a hegyről, de, amikor saját szemével látja, hogy mi történik ő maga gerjed haragra és összetöri a 10 Parancsolat tábláit és haraggal sújt le a népre. Aztán mikor túl van az első reakciókon, a kezdeti keserűségen és dühön, akkor ismét közbenjáróként akar könyörögni, meg akarja próbálni mégis helyrehozni valahogy ezt a megtört helyzetet: „*Másnap így szólt Mózes a néphez: Igen nagy vétket követtetek el. Ezért fölmegyek most az ÚRhoz, talán engesztelést tudok szerezni vétketekért.”.*Megpróbál intézkedni, megpróbálná kijavítani a hibát, valahogy el akarja simítani ezt az ügyet. Ismerjük ezt a hozzáállást. Tudjuk, milyen az, amikor az egyértelmű következményt próbáljuk elkerülni, valahogy helyrehozni a dolgokat, valahogy kivágni magunkat a helyzetből. Tudjuk, hiszen mi is próbálkozunk vele. Hiszen, ha nem tennénk, akkor feladnánk, akkor elismernénk, hogy bűnösök vagyunk, akkor egyszerűen csak hagynánk, hogy csattanjon az ostor.   
Lehet hallani ilyen hangokat is időnként az ember életéből, de leginkább némi fölényeskedéssel és „nem törődömséggel”: „Engem nem érdekel, mit gondolsz.”, „Tegyél, amit akarsz!” „Nekem mindegy!”.   
A nép is, de még Mózes is, csak ebben a két útban tud gondolkodni. Vagy a tehetetlen jajj-veszékelésre és makacskodásra tudnak gondolni, vagy arra, hogy Mózesen keresztül valahogy el kellene érni a következmények elcsitítását. Mózes pedig szintén elhiszi, hogy ez járható út és azt mondja az Úrnak: „*Nagyon nagy vétket követett el ez a nép, mert aranyból istent csinált magának. 32Mégis, bocsásd meg vétküket! Mert ha nem, akkor törölj ki engem könyvedből, amelyet írtál!”*. Vagy csak úgy felejtse el Isten az egészet, vagy vegye el inkább az Ő életét a nép helyett.   
Mózesnek is, mintha elege lenne már ebből az egészből. Újra és újra ugyanott toporognak a Szabadító Istennel szemben. Valamit elkövet a nép, ami egészen nyilván valóan bűn, az Úr rámutat a bűnösségükre, azaz hangzik a vád, ők meg fogadkoznak, megoldást keresnek, kuncsorognak az új esélyért. Mózes szeretné már helyre tenni ezt az egész kapcsolatot, hogy végre nyugodt mederben folyhasson tovább minden. Ezért pedig akár az élete feláldozására is kész.   
Ez egy oldalról egy igazi, a rábízottakhoz hű vezető előlépésének tűnik. Más részről azonban egy olyan vezető előre lépésének, aki legalább annyira vak, mint a nép, akit vezet.

Amikor Mózes ezt megfogalmazza, amikor a nép a Sínai-hegy alján elveszettnek érzi magát a szövetség megkötése után is, amikor mi még böjtben is csak azt tudjuk megfogalmazni, hogy elegünk van már a bűnösség kérdéséből, amikor a világban egyértelműen tapasztaljuk, hogy egyre kevésbé van érdeklődés az evangélium iránt, de egyre esztelenebbül hangzik a bűntudatkeltés, akkor pontosan ugyanaz a fajta vakság mutatkozik meg.

Van ugyanis, olyan baj, amit valóban meg tudunk javítani a kis barkácskészletünkkel. Van olyan folt, amit ki tudunk tisztítani. De van olyan is, amit hiába sikálunk és dörgölünk, ha el akarjuk tüntetni, akkor végül úgyis csak az „ecetes olló” marad majd. De egy ollóval kicakkozott lyukas inget - hiába, hogy nincs folt rajta - már nem fogunk felvenni egy ünnepre se.

Igen, tudom, innen a szószék magasából is, hiszen én magam is ugyanúgy meghallom az ige üzenetét, a világ harsogását, hogy túl sok már állandóan azt hallgatni, hogy „Bűnös vagy”. Bennem is ott a vágy, hogy nem akarom állandóan azt érezni, hogy vád alatt vagyok!  
Szabad akarok lenni, jó akarok lenni!

De ne tévedjünk Testvérek! Nem a mi mennyei Atyánk tart vád alatt bennünket! Ő nem mondja hátat fordítva, hogy: „ha elrontottad, akkor szenvedj”! Sőt azt sem, hogy neked kell önerődből helyrehoznod a bukások és bűnök miatt megromlott kapcsolatot!  
Nem áldozati állatot, nem a büntetés fájdalmának áldozatát, nem valami kompenzáló jótettet vár Tőled. Egészen egyszerűen annyit kellene tennie a népnek, Mózesnek, neked és nekem, hogy valóban a Szabadító Istenre, Krisztusra, az értünk önmagát áldozó Főpapunkra tekintünk. Az Isten akaratára a magamé helyett. És akkor rögtön nem a bűnt fogod látni, nem a vád harsogása fog visszhangot verni a szívedben, hanem a golgotai szabadítás öröme. Az, hogy téged úgy szeret az Isten, hogy érted önmagát adta.   
A szabadítás, az evangélium, az Isten kegyelmes akarata nem lett halkabb, vagy kevésbé igaz. De, ha nem Rá figyelsz, ha nem Ő van az életed középpontjában, akkor számodra is könnyedén súlytalanná lesz és minden más haszontalanság, hamis érték, és kínzó vádak költöznek a helyére a szívedben.   
Judica vasárnapján nem azért zengi a zsoltáros, hogy „Ítélj meg, Istenem” – mert úgy érzi, hogy neki már mindegy, vagy mert már szinte vágyná, hogy végre csattanjon rajta az az ostor. Hanem mert valóban az Úrra tekint és nem egy vigyorogva elnáspángoló, élvezettel bűntető Istent lát, hanem a szabadulás egyetlen igaz útját, a kegyelemmel hűséges Atyát, aki felé bizalommal tudja folytatni a könyörgését: „ismerd meg ügyemet, és légy pártfogóm”.   
A böjtben neked sem a bűneiddel, a hibáiddal kell megharcolnod, vagy valahogyan jóvá tenned azokat, hogy még a végelszámolás előtt ki legyen egyenlítve a számla. Hanem meg kell látnod a Pártfogódat, a Szabadító Urat, aki hagyta, hogy rajta csattanjon az az ostor helyetted és neked az ecetes olló helyett új és tiszta ruhát adott, hogy megjelenhess előtte, hogy ünnepelhess, hogy igazi örömöd lehessen úgy, mint kegyelemből megszabadított és kegyelemből élő evangéliumhirdető. Azért, hogy te a szövetséghez hű Úré lehess! Ámen!